मणिशंकर बोले, कांग्रेस है एक सर्कस  
मणिशंकर अय्यर ने अपनी ही पार्टी की आलोचना करते हुए कहा कि कांग्रेस एक सर्कस है और प्रत्येक कांग्रेसी को इसका हिस्सा बनना पड़ता है।
पूर्व केंद्रीय मंत्री मणिशंकर अय्यर ने अपनी ही पार्टी की आलोचना करते हुए कहा है कि कांग्रेस एक सर्कस है और प्रत्येक कांग्रेसी को इसका हिस्सा बनना पड़ता है।  यहां एक पुस्तक विमोचन समारोह में उन्होंने क्रमश: कांग्रेस अध्यक्ष सोनिया गांधी और उनके राजनीतिक सचिव अहमद पटेल के आवास का जिक्र करते हुए कहा, जिनका काम हो गया है वे 10, जनपथ जाते हैं, वहीं जिन्हें अपना काम होने की संभावना होती है वे 23, विलिंगडन क्रीसेंट जाते हैं। अय्यर ने कांग्रेस मुख्यालय का जिक्र करते हुए कहा, जिनकी सारी उम्मीदें खत्म हो गई हैं वे 24, अकबर रोड के चक्कर लगाते हैं। उन्होंने कहा, जिन लोगों की उम्मीदें खत्म हो गई हैं वे इस भरोसे के साथ जाते हैं कि यहां जिन लोगों के पास एक कुर्सी और मेज (पार्टी का पद) है वे उनकी मदद करेंगे लेकिन उन्हें यह पता नहीं होता कि यहां बैठने वाले 10 लोगों में से पांच खुद ऊंचे पदों पर जाने की कोशिश कर रहे होते हैं वहीं पांच अन्य नीचे उतर रहे होते हैं।   अय्यर ने कहा, कई बार लोग सफल हो जाते हैं कई बार नाकाम रहते हैं। यह एक तरह का मेला है और हर कांग्रेसी को इस सर्कस में शामिल होना होता है। हालांकि अय्यर की यह टिप्पणी कुछ कांग्रेसी नेताओं को रास नहीं आई है। मसलन सत्यव्रत चतुर्वेदी ने प्रतिक्रिया देते हुए कहा कि क्या अय्यर इस सर्कस में जोकर हैं।